SKRIFTLIG FORESPØRGSEL P-1669/02

af Luciana Sbarbati (ELDR) til Kommissionen

(5. juni 2002)

Om: Internationale adoptioner (Ukraine)

Efter udvidelsen får EU fælles grænse med Ukraine, og der er i den anledning indledt forskellige former for samarbejde med det formål at skabe et frihandelsområde som fastsat i partnerskabs-og samarbejdsaftalen. Desuden opfordrer EU Ukraine til at ratificere bilaterale aftaler med medlemsstaterne, og mindst en gang om året udarbejdes en evaluering til Det Europæiske Råd (bl.a. på grundlag af periodiske beretninger udarbejdet af de ledende deltagere i delegationsrejser).

På området internationale adoptioner, der er en alternativ måde at drage omsorg for et barn på, hvis barnet ikke kan anbringes i pleje eller i adoption hos en familie, eller der ikke på anden passende måde kan drages omsorg for barnet i dets hjemland, har Ukraine endnu ikke indgået bilaterale aftaler med en lang række EU-medlemsstater, landet overholder ikke Haag-konventionen og handler efter sit eget forgodtbefindende. Denne adfærd, som skader europæiske par og begunstiger amerikanske, gør tillige adoptionsprocedurerne umulige at kontrollere og reducerer dem til en simpel vare.

Ukraine modtager imidlertid støtte fra EU, og siden 2001 har Den Internationale Organisation for Ind- og Udvandring (IOM) i samarbejde med OSCE's Kontor for Demokratiske Institutioner og Menneskerettigheder (ODIHR) og den ukrainske ombudsmandsinstitution arbejdet på et projekt, som skal bringe handlen med mennesker til ophør.

Også for Europol er dette et prioriteret mål.

- Hvilke garantier har Kommissionen på denne baggrund krævet af den ukrainske regering for at sikre, at de internationale adoptioner i Ukraine bliver bragt i overensstemmelse med Haag-konventionen?

- Hvilke politiske foranstaltninger agter den at træffe for at legalisere adoptionsprocessen og bekæmpe det skønsprincip, der i øjeblikket ligger til grund for udvælgelsen af par, hvor der i højere grad lægges vægt på den tilbudte kompensation end på sikkerhed for parrenes pålidelighed og psykologiske ballast?

- Hvilke oplysninger om disse adoptioner findes der i øjeblikket i Kommissionen?

Svar afgivet på Kommissionens vegne af Christopher Patten

(5. juli 2002)

Forbindelserne mellem Unionen og Ukraine reguleres af partnerskabs- og samarbejdsaftalen, der trådte i kraft i 1998. Denne aftale indeholder bestemmelser om regelmæssig politisk dialog, liberalisering af

samhandelen og vidtgående samarbejde. Kommissionen har altid understreget, at denne dialog og dette samarbejde i overensstemmelse med partnerskabs- og samarbejdsaftalen baseres på respekt for de demokratiske principper og menneskerettighederne og forudsætter, at Ukraine ratificerer og tilslutter sig de relevante internationale konventioner, herunder konventionerne om børns rettigheder.

Kommissionen yder faglig bistand til Ukraine både for at imødekomme behovene for struktur- og lovgivningsmæssig reform og for at udfylde eksisterende lakuner på områderne retsstat, domstole og civilsamfund. Desuden er der ydet massiv bistand til projekter, der har til formål at bekæmpe handelen med kvinder.

Kommissionen råder ikke over nyere statistikker over adoption af børn i Ukraine. Da EU ikke har nogen kompetence på området, ville det heller ikke være hensigtsmæssigt, at Kommissionen tog specifikke politiske initiativer af den type, som det ærede medlem foreslår.

Kommissionen lægger imidlertid i sit samarbejde og sin regelmæssige dialog med Ukraine særlig vægt på spørgsmål med tilknytning til retsstat og grundlæggende rettigheder.